CELEX: 62020TN0509
Language: el
Date: 2020-08-14 00:00:00
Title: Υπόθεση T-509/20: Προσφυγή της 14ης Αυγούστου 2020 — Daimler κατά Επιτροπής

28.9.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 320/30
            
         
      Προσφυγή της 14ης Αυγούστου 2020 — Daimler κατά Επιτροπής
      (Υπόθεση T-509/20)
      (2020/C 320/62)
      Γλώσσα διαδικασίας: η γερμανική
      
         Διάδικοι
      
      
         Προσφεύγουσα: Daimler AG (Στουτγάρδη, Γερμανία) (εκπρόσωποι: N. Wimmer, C. Arhold και G. Ollinger, δικηγόροι)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο,
      
                  —
               
               
                  να ακυρώσει την προσβαλλόμενη απόφαση της καθής η οποία εκδόθηκε δυνάμει του κανονισμού (ΕΚ) 443/2009 του Ευρωπαϊκού Κοινοβουλίου και του Συμβουλίου (1), ιδίως δε δυνάμει του άρθρου 8, παράγραφος 5, δεύτερο εδάφιο, καθόσον, με το άρθρο 1, παράγραφος 1, της απόφασης, σε συνδυασμό με το παράρτημα Ι, πίνακας 1 και πίνακας 2, καθορίζονται για την προσφεύγουσα, στη στήλη Δ των πινάκων αυτών, οι μέσες ειδικές εκπομπές CO2 και, στη στήλη Θ των εν λόγω πινάκων, η εξοικονόμηση εκπομπών CO2 από οικολογικές καινοτομίες·
               
            
                  —
               
               
                  να αναστείλει τη διαδικασία αυτή έως ότου εκδοθεί αμετάκλητη απόφαση που να περατώνει τη δίκη στην υπόθεση T-359/19· και
               
            
                  —
               
               
                  να καταδικάσει την καθής στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Με την υπό κρίση προσφυγή ζητείται η ακύρωση της εκτελεστικής απόφασης (ΕΕ) 2020/1035 της Επιτροπής, της 3ης Ιουνίου 2020, για την επιβεβαίωση ή την τροποποίηση του προσωρινού υπολογισμού των μέσων ειδικών εκπομπών CO2 και των στόχων ειδικών εκπομπών κατασκευαστών επιβατικών αυτοκινήτων και ελαφρών επαγγελματικών οχημάτων για το ημερολογιακό έτος 2018, σύμφωνα με τον κανονισμό (ΕΕ) 2019/631 του Ευρωπαϊκού Κοινοβουλίου και του Συμβουλίου (2).
      Η προσφυγή στηρίζεται στους ακόλουθους λόγους ακυρώσεως.
      
                  1.
               
               
                  Πρώτος λόγος ακυρώσεως: παράβαση του άρθρου 12, παράγραφος 1, δεύτερο εδάφιο, του κανονισμού (ΕΚ) 443/2009 σε συνδυασμό με το άρθρο 1, παράγραφος 3, της εκτελεστικής απόφασης (ΕΕ) 2015/158 (3) σε συνδυασμό με το άρθρο 6, παράγραφος 1, του εκτελεστικού κανονισμού (ΕΕ) 725/2011 (4). Με την απόφασή της, η καθής παρέβη τις προαναφερθείσες διατάξεις, καθόσον, στο πλαίσιο της μεθόδου δοκιμών που εφάρμοσε για τους σκοπούς της ad hoc εξέτασης, παρέλειψε την αναγκαία ειδική προετοιμασία.
                  
                              —
                           
                           
                              Με το άρθρο 1, παράγραφος 3, της εκτελεστικής απόφασης (ΕΕ) 2015/158, η Επιτροπή καθορίζει μια ειδική μέθοδο δοκιμών. Στην αιτιολογική σκέψη 10 της ίδιας απόφασης, η Επιτροπή ορίζει εμμέσως ότι η εν λόγω μέθοδος δοκιμών απαιτεί ειδική προετοιμασία.
                           
                        
                              —
                           
                           
                              Χωρίς ειδική προετοιμασία δεν είναι δυνατόν, κατά παράβαση του άρθρου 6, παράγραφος 1, πρώτη περίοδος, του εκτελεστικού κανονισμού (ΕΕ) 725/2011, να παρασχεθούν επαληθεύσιμα, επαναλήψιμα και συγκρίσιμα αποτελέσματα.
                           
                        
                              —
                           
                           
                              Επιπλέον, η διεξαγωγή της μεθόδου δοκιμών χωρίς ειδική προετοιμασία δεν είναι ικανή, κατά παράβαση του άρθρου 6, παράγραφος 1, δεύτερη περίοδος, του εκτελεστικού κανονισμού (ΕΕ) 725/2011, να τεκμηριώσει με ρεαλιστικό τρόπο και με ισχυρή στατιστική σημαντικότητα την εξοικονόμηση CO2 που προκύπτει από την καινοτομική τεχνολογία.
                           
                        
                              —
                           
                           
                              Περαιτέρω, χωρίς ειδική προετοιμασία δεν υφίσταται επαρκής σύνδεσμος με τις ρυθμιζόμενες στον κανονισμό (ΕΚ) 692/2008 (5) και στον κανονισμό (ΕΕ) 2017/1151 (6)«κανονιστικές διαδικασίες δοκιμών» του νέου ευρωπαϊκού κύκλου οδήγησης [New European Driving Cycle (NEDC)] και της παγκοσμίως εναρμονισμένης διαδικασίας δοκιμής ελαφρών οχημάτων [Worldwide harmonized Light vehicles Test Procedure (WLTP)]. Βάσει, όμως, του πνεύματος και του σκοπού της μεθόδου δοκιμών καθώς και βάσει της αιτιολογικής σκέψης 9 του εκτελεστικού κανονισμού (ΕΕ) 725/2011, η οικεία μέθοδος δοκιμών πρέπει να υλοποιείται σύμφωνα με την «κανονιστική διαδικασία δοκιμών», ως εκ τούτου δε –ανάλογα με τη διαδικασία που ακολουθείται στις μνημονευθείσες μεθόδους δοκιμών– θα ήταν και για αυτόν τον λόγο απαραίτητη η ειδική προετοιμασία.
                           
                        
            
                  2.
               
               
                  Δεύτερος λόγος ακυρώσεως: παράβαση του άρθρου 12, παράγραφος 2, του εκτελεστικού κανονισμού (ΕΕ) 725/2011.
                  
                              —
                           
                           
                              Επιπροσθέτως, η καθής παρέβη το άρθρο 12, παράγραφος 2, του εκτελεστικού κανονισμού (ΕΕ) 725/2011, καθόσον διέταξε να μη ληφθεί υπόψη η οικολογική καινοτομία για το έτος 2018, μολονότι το εν λόγω άρθρο ρητώς επιτρέπει την έκδοση τέτοιας απόφασης μόνο για το επόμενο έτος.
                           
                        
            
                  3.
               
               
                  Τρίτος λόγος ακυρώσεως: προσβολή του δικαιώματος ακρόασης.
                  
                              —
                           
                           
                              Η προσφεύγουσα δεν έτυχε ακρόασης από την καθής σύμφωνα με τις απαιτήσεις που απορρέουν από τη γενική αρχή του σεβασμού των δικαιωμάτων άμυνας καθώς και από το άρθρο 41, παράγραφος 2, στοιχείο α', του Χάρτη των Θεμελιωδών Δικαιωμάτων της Ευρωπαϊκής Ένωσης.
                           
                        
            
                  4.
               
               
                  Τέταρτος λόγος ακυρώσεως: παράβαση της υποχρέωσης αιτιολόγησης.
                  
                              —
                           
                           
                              Επιπλέον, η καθής δεν αιτιολόγησε την απόφαση σύμφωνα με τις απαιτήσεις που απορρέουν από το άρθρο 296, παράγραφος 2, ΣΛΕΕ και το άρθρο 41, παράγραφος 2, στοιχείο γ', του Χάρτη των Θεμελιωδών Δικαιωμάτων της Ευρωπαϊκής Ένωσης. Στην προσβαλλόμενη απόφαση, η καθής μνημονεύει αορίστως, μόνον, τις παρεκκλίσεις όσον αφορά τη μέθοδο δοκιμών. Δεν εκφράζει άποψη επί του κρίσιμου για την έκδοση της απόφασης ζητήματος αν και κατά πόσον η μέθοδος δοκιμών απαιτεί ειδική προετοιμασία και αν η καθής έχει εγκρίνει την εν λόγω μέθοδο δοκιμών με την εκτελεστική απόφαση (ΕΕ) 2015/158.
                           
                        
            
         (1)  Κανονισμός (ΕΚ) 443/2009 του Ευρωπαϊκού Κοινοβουλίου και του Συμβουλίου, της 23ης Απριλίου 2009, σχετικά με τα πρότυπα επιδόσεων για τις εκπομπές από τα καινούργια επιβατικά αυτοκίνητα, στο πλαίσιο της ολοκληρωμένης προσέγγισης της Κοινότητας για τη μείωση των εκπομπών CO2 από ελαφρά οχήματα (ΕΕ 2009, L 140, σ. 1).
      
         (2)  ΕΕ 2020, L 227, σ. 37.
      
         (3)  Εκτελεστική απόφαση (ΕΕ) 2015/158 της Επιτροπής, της 30ής Ιανουαρίου 2015, για την έγκριση δύο εναλλακτών υψηλής απόδοσης «Robert Bosch GmbH» ως καινοτόμων τεχνολογιών για τη μείωση των εκπομπών CO2 από επιβατικά οχήματα δυνάμει του κανονισμού (ΕΚ) αριθ. 443/2009 του Ευρωπαϊκού Κοινοβουλίου και του Συμβουλίου (ΕΕ 2015, L 26, σ. 31).
      
         (4)  Εκτελεστικός κανονισμός (ΕΕ) 725/2011 της Επιτροπής, της 25ης Ιουλίου 2011, σχετικά με την καθιέρωση διαδικασίας για την έγκριση και πιστοποίηση καινοτομικών τεχνολογιών για τον περιορισμό των εκπομπών CO2 από επιβατικά οχήματα κατ’ εφαρμογή του κανονισμού (ΕΚ) αριθ. 443/2009 του Ευρωπαϊκού Κοινοβουλίου και του Συμβουλίου (ΕΕ 2011, L 194, σ. 19).
      
         (5)  Κανονισμός της Επιτροπής (ΕΚ) 692/2008, της 18ης Ιουλίου 2008, για την εφαρμογή και την τροποποίηση του κανονισμού (ΕΚ) αριθ. 715/2007 του Ευρωπαϊκού Κοινοβουλίου και του Συμβουλίου που αφορά την έγκριση τύπου μηχανοκινήτων οχημάτων όσον αφορά εκπομπές από ελαφρά επιβατηγά και εμπορικά οχήματα (Euro 5 και Euro 6) και σχετικά με την πρόσβαση σε πληροφορίες επισκευής και συντήρησης οχημάτων (ΕΕ 2008, L 199, σ. 1).
      
         (6)  Κανονισμός (ΕΕ) 2017/1151 της Επιτροπής, της 1ης Ιουνίου 2017, για τη συμπλήρωση του κανονισμού (ΕΚ) αριθ. 715/2007 του Ευρωπαϊκού Κοινοβουλίου και του Συμβουλίου που αφορά την έγκριση τύπου μηχανοκινήτων οχημάτων όσον αφορά εκπομπές από ελαφρά επιβατηγά και εμπορικά οχήματα (Euro 5 και Euro 6) και σχετικά με την πρόσβαση σε πληροφορίες επισκευής και συντήρησης οχημάτων, για την τροποποίηση της οδηγίας 2007/46/ΕΚ του Ευρωπαϊκού Κοινοβουλίου και του Συμβουλίου, του κανονισμού (ΕΚ) αριθ. 692/2008 της Επιτροπής και του κανονισμού (ΕΕ) αριθ. 1230/2012 της Επιτροπής και για την κατάργηση του κανονισμού (ΕΚ) αριθ. 692/2008 της Επιτροπής (ΕΕ 2017, L 175, σ. 1).